CELEX: 62021TN0442
Language: el
Date: 2021-07-23 00:00:00
Title: Υπόθεση T-442/21: Προσφυγή της 23ης Ιουλίου 2021 — Thomas και Julien κατά Συμβουλίου

11.10.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 412/14
            
         
      Προσφυγή της 23ης Ιουλίου 2021 — Thomas και Julien κατά Συμβουλίου
      (Υπόθεση T-442/21)
      (2021/C 412/15)
      Γλώσσα διαδικασίας: η γαλλική
      
         Διάδικοι
      
      
         Προσφεύγοντες: Rhiannon Thomas (Λονδίνο, Ηνωμένο Βασίλειο), Michaël Julien (Weybridge, Ηνωμένο Βασίλειο) (εκπρόσωπος: J. Fouchet, δικηγόρος)
      
         Καθού: Συμβούλιο της Ευρωπαϊκής Ένωσης
      
         Αιτήματα
      
      Οι προσφεύγοντες ζητούν από το Γενικό Δικαστήριο:
      
                  —
               
               
                  να ακυρώσει τη συμφωνία εμπορίου που υπογράφηκε στις 30 Δεκεμβρίου 2020 από το Συμβούλιο της Ευρωπαϊκής Ένωσης και τη Βρετανική Κυβέρνηση και την απόφαση 2021/689 περί υπογραφής της η οποία ελήφθη από το Συμβούλιο της Ευρωπαϊκής Ένωσης στις 29 Απριλίου 2021, καθόσον με αυτές εγκρίνεται το άρθρο Comprov16 και καθόσον καταργείται η ελεύθερη κυκλοφορία των Βρετανών οι οποίοι διατηρούν στενούς οικογενειακούς και περιουσιακούς δεσμούς στο έδαφος της Ευρωπαϊκής Ένωσης, σύμφωνα με το άρθρο VSTV 1·
               
            
                  —
               
               
                  να καταδικάσει την Ευρωπαϊκή Ένωση στο σύνολο των δικαστικών εξόδων, συμπεριλαμβανομένης της δικηγορικής αμοιβής ύψους 5 000 ευρώ.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγοντες προβάλλουν δύο λόγους.
      
                  1.
               
               
                  Ο πρώτος λόγο ακυρώσεως στηρίζεται σε παραβίαση του κράτους δικαίου από τη συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (στο εξής: συμφωνία). Συναφώς, οι προσφεύγοντες υποστηρίζουν ότι το άρθρο COMPROV.16 της συμφωνίας αυτής αποκλείει κάθε δυνατότητα αμφισβητήσεως ενώπιον των δικαστηρίων και, ιδίως, ενώπιον του δικαστή της Ένωσης του συνόλου σχεδόν των διατάξεων.
               
            
                  2.
               
               
                  Ο δεύτερος λόγος ακυρώσεως στηρίζεται σε προσβολή των θεμελιωδών δικαιωμάτων των προσώπων που διατηρούν στενούς οικογενειακούς και περιουσιακούς δεσμούς στην Ευρωπαϊκή Ένωση. Ο λόγος αυτός διαιρείται σε τρία σκέλη.
                  
                              —
                           
                           
                              Το πρώτο σκέλος αφορά προσβολή του δικαιώματος των προσφευγόντων στην ασφάλεια δικαίου, καθόσον η σταθερή κατάσταση που απολάμβαναν με ηρεμία και χωρίς περιορισμούς επί δεκαετίες αντικαταστάθηκε από μια ασταθή κατάσταση.
                           
                        
                              —
                           
                           
                              Το δεύτερο σκέλος αφορά παραβίαση της αρχής της ισότητας, για τον λόγο ότι η συμφωνία εξομοιώνει πολύ διαφορετικές καταστάσεις, γεγονός το οποίο οδηγεί σε διακρίσεις λόγω ιθαγένειας.
                           
                        
                              —
                           
                           
                              Το τρίτο σκέλος αφορά παραβίαση της αρχής της αναλογικότητας, στο μέτρο που η συμφωνία δεν λαμβάνει υπόψη τις συνέπειες της υποχρεώσεως κατοχής θεωρήσεως μακράς διάρκειας στην κατάσταση των προσφευγόντων, ιδίως όσον αφορά την προσωπική και οικογενειακή τους ζωή.